open-index/open-wikipedia-markdown huggingface dataset:
Jaci Velásquez

**Jacquelyn Davette "Jaci" Velasquez** (s. 15. lokakuuta 1979) on yhdysvaltalainen gospelmuusikko ja näyttelijä. Hän on levyttänyt laulujaan niin englanniksi kuin espanjaksikin.

Velasquez syntyi Houstonissa, Teksasissa. Myös hänen vanhempansa lauloivat gospelia. Perheen tytär julkaisikin ensimmäisen lukuisista albumeistaan jo vuonna 1992. Tulevista hiteistä useat ovat nousseet listaykkösiksi. 

Velasquez on voittanut useita palkintoja, muun muassa kristillisen musiikin arvostettuja GMA Dove Awardeja. Hän on myös ollut Grammy- ja Latin Grammy -ehdokkaana. Elokuvanäyttelijänä hän tuli tunnetuksi roolillaan Linda Mendozan ohjaamassa *Chasing Papissa* (2003).

## Studioalbumit
* Heavenly Place (1996)
* Jaci Velasquez (1998)
* Llegar A Ti (1999)
* Crystal Clear (2000)
* Mi Corazón (2001)
* Christmas (2001)
* Navidad (2001)
* Unspoken (2003)
* Milagro (2003)
* Mi Historia Musical (2004)
* Beauty Has Grace (2005)
* Love Out Loud (2008)
* Diamond (2012)
* Buenas Noches mi Sol / Canciones De Cuna (2012)
* Trust/Confío (2017)

## Palkinnot
### Dove-palkinto

## Aiheesta muualla
* Viralliset sivut 
*
Aavikkokiuru

**Aavikkokiuru** (*Ammomanes deserti*) on eteläinen kallioisten avomaiden kiurulaji.

## Koko ja ulkonäkö
Linnun pituus on 16–17&nbsp;cm, siipien kärkiväli 27–30&nbsp;cm ja paino 20–30 g. Se on hieman kiurua pienempi, päältä hiekanruskea ja alta valkoinen lintu, jonka ruskeassa pyrstössä on epäselvärajainen musta kärki. Hyvin laajan maantieteellisen muuntelun vuoksi sen höyhenpuvun väritys vaihtelee. Nokka on tukevahko ja sen kärki ja yläharja ovat tummat, erotuksena samannäköiseen pikkuaavikkokiuruun. Usein hyvin kesy. Sukupuolet ovat samannäköisiä. Koiras esittää lyhyen laululennon.

## Esiintyminen
Aavikkokiuru esiintyy hyvin laajalla alueella Pohjois-Afrikan länsireunasta Himalajan rinteille saakka. Paikoin se on hyvin yleinen. Muuntelu on hyvin laajaa ja lajista tunnetaan ainakin 9 alalajia. Turkissa elää pieni populaatio, 60–600 yksilöä. Lajin esiintymisalueen laajuus on yli 10 miljoonaa neliökilometriä ja sen kanta on elinvoimainen. Laji on paikkalintu eikä sitä ole tavattu Suomessa.

## Elinympäristö
Aavikkokiuru elää, nimestään huolimatta, pääasiassa kuivilla kallioisilla ja kivikkoisilla rinteillä ja louhikoissa. Paikoin se elää 2 tai 3 kilometrin korkeudella vuorilla. Pesimäajan ulkopuolella laji voi muodostaa pieniä, alle 10 yksilön parvia, mutta pääasiassa se elää yksin, pareittain tai perhekunnittain.

## Lisääntyminen

Aavikkokiurun pesintä tunnetaan puutteellisesti. Pesä on maassa mättään tai kiven suojassa. Pesyeitä on joskus 2. Munamäärä on 1–5, tavallisesti 3 tai 4, autiomaassa munaluku on pienempi kuin ravinteikkaammilla paikoilla. Ilmeisesti vain naaras hautoo.

## Ravinto
Aavikkokiuru syö sekä siemeniä että hyönteisiä ja muita pieniä selkärangattomia. Usein se etsii siemeniä vuohien ja muun karjan lantakasoista.

## Lähteet
Duane Bobick

**Duane Bobick** (s. 24. elokuuta 1950 Little Falls, Minnesota) on yhdysvaltalainen entinen raskaansarjan nyrkkeilijä. Hän voitti Yhdysvaltain amatöörimestaruuden vuonna 1971 ja samana vuonna Pan Amerikan raskaansarjan kisoissa kultaa. Vuonna 1972 Bobick voitti Golden Gloves -kilpailun. Vuoden 1972 olympialaisissa Bobick hävisi puolivälierissä kuubalaiselle Teófilo Stevensonille. Bobick on oikeakätinen.

## Ammattiura
Bobickin managerina toimi Joe Frazier ja valmentajana Eddie Futch. Bobickin ura alkoi vuonna 1973, ja ensimmäisessä ottelussaan hän kukisti tuntemattoman Tommy Burnsin. Bobick kehittyi nyrkkeilijänä nopeasti, ja vuonna 1976 hän oli lähellä päästä maailmanmestaruusotteluun Muhammad Alia vastaan. Hänestä tuli lajin ”valkoinen toivo” Jerry Quarryn tavoin. Vuonna 1977 Bobick pääsi ottelemaan Ken Nortonia vastaan, mutta hävisi kamppailun. Myöhemmin urallaan hän kohtasi vielä Scott LeDoux’n. Bobick otteli urallaan 52 kertaa, joista hän voitti 48. Kaikki neljä tappiota tulivat tyrmäyksellä.

## Muuta
Duanella oli veli Rodney, joka oli myös raskaansarjan nyrkkeilijä. Rodney menehtyi auto-onnettomuudessa vuonna 1977.

## Lähteet

## Aiheesta muualla
* Boxrec.com
Pispalan Pulteri

**Pispalan Pulteri** on ravintola Pispalan valtatien varrella Tampereella, Ylä-Pispalassa. Se avattiin vuonna
1968 entisen maitokaupan tiloissa, alun perin Alkon kokeiluravintolaksi. Paikkaan on vuosikymmenten aikana syntynyt oma persoonallinen kulttuurinsa ja myös uskollinen kanta-asiakaskunta. Kuvaan kuuluu lisäksi tietty huumori, mikä näkyy esimerkiksi rakennuksen seinään kiinnitetyistä miehenkorkuisista ritsoista.

## Lähteet

## Aiheesta muualla
* Pulterin sivut
Joakim Jensen

**Joakim Jensen** (s. 28. maaliskuuta 1974, Vänersborg, Ruotsi) on ruotsalainen entinen jalkapalloilija. Hän oli pelipaikaltaan keskuspuolustaja.

Jensen aloitti uransa IFK Uddevallan riveissä jo juniorina. Hän pelasi joukkueessa aina vuoteen 1995 asti, jonka jälkeen hän siirtyi 1. divisioonassa pelanneeseen Ljungskile SK:hon. Ljungskile nousi Allsvenskaniin kaudeksi 1997 ja Jensen pelasi ensimmäiset ottelunsa pääsarjatasolla. Kauden aikana Jensenille kertyi 20 ottelua ja 3 maalia. Kausi päättyi kuitenkin seuran putoamiseen takaisin 1. divisioonaan. Yhden divarikauden jälkeen Jensen päätyi lähes sattumalta FC Inter Turun koetilaisuuteen, ja sopimus syntyi vaikka Allsvenskanistakin oli Jensenistä kiinnostuneita.

Turussa Jensen viihtyi kaksi kautta, josta hän siirtyi HJK:iin vuonna 2001. HJK:ssa hän nousi avaintoppariksi ja pelaamansa vajaan viiden kauden aikana Jensen valittiin muun muassa kahdesti Veikkausliigan tähdistöön. Hän voitti HJK:ssa kaksi Suomen mestaruutta 2002 ja 2003 sekä kaksi SM-hopeaa. Jensen oli myös voittamassa Suomen Cupia HJK:n tuplamestaruuskaudella vuonna 2003.

Jensenin viimeinen kausi HJK:ssa jäi kesken hänen siirryttyä elokuussa 2005 Ruotsiin Allsvenskanin Hammarby IF:n riveihin 2,5 vuoden sopimuksella. Hammarbyssä Jensen ei saanut säännöllisesti peliaikaa ja sopimuksensa loputtua hän päätti siirtyä Superettanin Qviding FIF:iin kaudeksi 2008.

## Lähteet

* 
* 

### Viitteet
Editorial Ivrea

**Editorial Ivrea** on argentiinalainen manga- ja sarjakuvakustantamo, joka toimii Argentiinassa, Espanjassa ja Suomessa. Se myös julkaisee animeen, sarjakuviin ja mangaan erikoistunutta lehteä, *Lazeria*. Suomessa Editorial Ivrea on tähän mennessä julkaissut Kekkaishi-, Love Celeb -, Olipa kerran... me -, Vagabond-, Paradise kiss-, Steins;Gate- ja MÄR-sarjoja.

## Aiheesta muualla
* Editorial Ivrean viralliset sivut
Paksunokkakiuru

**Paksunokkakiuru** (*Ramphocoris clotbey*) on kuivien avomaiden kiurulaji. Se on sukunsa ainoa edustaja. Suvun nimi kirjoitetaan myös muodossa *Rhamphocoris*.

## Koko ja ulkonäkö
Linnun pituus on noin 17&nbsp;cm, siipien kärkiväli 36–40&nbsp;cm ja paino 45–55&nbsp;g. Hieman kiurua suurempi lintu, jolla on paksu kartiomainen nokka. Koiras on päältä ruskea, alapuolelta voimakkaasti tumman suomukuvioinen ja sen poski on musta. Naaras on hailakamman värinen ja nuori lintu ruskea. Lennossa erottuu valkoinen siiven takareuna. Lajilla on runsaasti erilaisia ääniä mutta pesimäaikana se on melko hiljainen.

## Esiintyminen
Paksunokkakiuru elää Luoteis-Afrikassa, erilliskanta on Lähi-idässä, mahdollisesti myös Pohjois-Egyptissä. Laji on paikkalintu, joka pesimäajan jälkeen voi suorittaa vaelluksia rannikolle. Sitä ei ole tavattu Suomessa. Lajin kanta on elinvoimainen.

## Elinympäristö
Paksunokkakiurut elävät sekä autiomaassa että hieman ravinteikkaammilla kivisillä avomailla, pääasiassa Saharassa. Talvella ne voivat kerääntyä parviksi, joista suurimmissa on tavattu noin 50 yksilöä.

## Lisääntyminen

Pesintä tunnetaan puutteellisesti. Pesä on maassa, yleensä pensaan tai kiven alla. Munamäärä on 3–6, tavallisimmin 3 tai 4. Muna painaa keskimäärin 4,36&nbsp;g.

## Ravinto
Paksunokkakiurut syövät etupäässä siemeniä ja vihreitä kasvinosia sekä myös hyönteisiä ja muita pieniä selkärangattomia. Poikasia ruokitaan pääasiassa eläinravinnolla.

## Lähteet

* Birdguides (kuvia)
*ITIS: Ramphocoris clotbey 

### Viitteet
René Louiche Desfontaines

**René Louiche Desfontaines** (14. helmikuuta 1750 Tremblay (Ille-et-Vilaine) – 16. marraskuuta 1833 Pariisi) oli ranskalainen kasvi- ja lintutieteilijä.

Desfontaines syntyi Tremblayn lähellä Bretagnessa. Hän opiskeli Collège de Rennesissä ja lähti Pariisiin vuonna 1773 opiskelemaan lääketiedettä. Jardin des Plantesissa luennoinut Louis Guillaume Lemonnier herätti hänen intohimonsa kasvitieteeseen. Hänet äänestettiin Ranskan tiedeakatemian jäseneksi vuonna 1783.

Desfontaines vietti kaksi vuotta Tunisiassa ja Algeriassa. Palatessaan Ranskaan hänellä oli laaja kasvikokoelma. Hän kirjoitti *Flora Atlantica*n (1798–1799, 2 osaa), missä hän esitteli 300 tieteelle uutta kasvilajia. 1786 hän sai Jardin des Plantesin kasvitieteen professorin viran Lemonnierin jälkeen. Myöhemmin hänestä tuli Muséum National d'Histoire Naturellen johtaja. Hän oli yksi *Institut de Francen* perustajista, tiedeakatemian puheenjohtaja vuosina 1804–1805 ja hänet äänestettiin Kunnialegioonaan.

Kasvisuku *[[Desfontainia]]* on nimetty hänen kunniakseen. Linnuista hän nimesi ainakin kirjosiipikiurun ja kyläbulbulin.

Hänen nimeämien kasvien tieteellisen nimen perässä käytetään nimen jälkeen liitettävää auktorilyhennettä **Desf.**.

## Lähteet

## Aiheesta muualla
*
Pikkuviherkaija

**Pikkuviherkaija** (*Cyanoramphus malherbi*) on äärimmäisen uhanalainen Uuden-Seelannin eteläisillä saarilla elävä viherkaijoihin kuuluva kaijalaji. Se luettiin aiemmin kruunuviherkaijan alalajiksi, laji erotettiin omakseen suomenkieliseen nimiluetteloon vuonna 2006.

Kooltaan pikkuviherkaija on noin 23&nbsp;cm. Yleisväritykseltään laji on vihreä lukuun ottamatta mustia siivenkärkiä, sinisiä siivenreunuksia ja otsan keltaista ja punaista aluetta. Pikkuviherkaija muistuttaa uudenseelanninviherkaijaa (*Cyanoramphus novaezelandiae*) ja kruunuviherkaijaa (*Cyanoramphus auriceps*). Uudenseelanninviherkaijalla on kirkkaamman punainen otsakruunu ja kruunuviherkaijalla kruunu on väriltään keltavihreä. Naaraan nokka on hieman koiraan nokkaa pienempi.

Pikkuviherkaijan elinympäristöä ovat etelänpyökkiä (*Nothofagus*) kasvavat metsät. Puustossa on oltava koloja pesimistä varten. Ravintonaan linnut käyttävät siemeniä, hedelmiä, lehtiä, kukkia, nuppuja sekä selkärangattomia.

Pikkuviherkaijakannan kooksi arvioidaan 50&ndash;250 yksilöä. Suurimmat uhat lajille ovat elinympäristön tuhoutuminen hakkuiden takia sekä saarelle levinneet, erityisesti poikasia ja munia syövät kärpät ja rotat.

## Lähteet
Fiber to the home

**FTTH** (**fiber to the home**) eli kuitu kotiin -tekniikalla tarkoitetaan verkkoratkaisua, jossa optinen kuitu tuodaan kuluttajalle kotiin asti. Käytännössä tämä tarkoittaa sitä, että kuitu tulee kotiin (huoneistoon) huoneistojakamoon, johon myös kuitumuunnin (vrt. ADSL-modeemi) sijoitetaan. Kuitumuuntimesta verkko on jaettavissa esimerkiksi Cat5/6 (Ethernet) -kaapeloinnilla huoneistojakamosta eteenpäin.

Omakotialueilla tämä tarkoittaa sitä, että kuitu tuodaan korttelijakamosta jokaiseen alueen omakotitaloon. Jokaisessa talossa on kuitumuunnin, josta verkko jatketaan eteenpäin käyttäen Cat5/6-kaapelointia. Kuitumuuntimeen voi myös liittää vaikkapa langattoman tukiaseman (WLAN).

Kerrostaloissa tämä puolestaan edellyttää sen että kerrostalon sisäverkko teletilasta huoneistoon on toteutettu optisella kuidulla. Aivan kuten omakotitaloissakin tarvitaan huoneistoissa kuitumuuntimet, joista verkko voidaan jakaa taas Cat5/6-kaapeloinnilla huoneiston sisällä.

## Lähteet
*https://termipankki.fi/tepa/fi/haku/ftth
*https://tieto.traficom.fi/fi/tilastot/valokuituverkon-tilaajayhteydet
Lyijyasetaatti

**Lyijyasetaatti** eli *lyijydiasetaatti* eli **lyijy(II)asetaatti** ((CH3COO)2Pb &middot; 3 H2O) on kiteinen yhdiste, jota valmistetaan mm. antamalla lyijyoksidin (PbO) reagoida etikkahapon (CH3COOH) kanssa. Se liukenee veteen ja glyseroliin. Lyijy(IV)asetaatissa lyijy esiintyy hapetusluvulla +IV.

Lyijyasetaattia käytetään maaleissa ja tekstiilien värjäyksessä. Lyijyasetaattipaperia käytetään myrkyllisen rikkivedyn havaitsemiseen. 

Muiden lyijy-yhdisteiden tavoin lyijyasetaatti on myrkyllistä. Se aiheuttaa muiden lyijysuolojen tavoin sikiövaurioita.

Lyijyasetaatti on maultaan makeaa. Rooman valtakunnassa lyijyasetaattia tuotettiin viinin valmistusprosessin sivutuotteena lyijyastioita käyttämällä, koska se ei maistu pahalle kuten esimerkiksi kupariastiaa käyttämällä sivutuotteena syntyvä kupariasetaatti.

Eräässä lampailla tehdyssä tutkimuksessa lyijyasetaatin annostelu lampaille matalalla annoksella 5 mg/kg/vuorokausi kahdeksan viikon aikana johti kilpirauhasen vajaatoimintaan, huomattavan mataliin tyreotropiinin (TSH) ja mataliin T3- ja T4-pitoisuuksiin. Tyreotropiinin taso putosi noin kuudesosaan ja T3- ja T4-hormonien tasot putosivat noin puoleen.

Lyijyasetaatille altistuneen kilpirauhasen vajaatoimintaa voidaan auttaa annostelemalla seleeninanopartikkeleita.

## Lähteet

## Aiheesta muualla
*
San

**San** tai **SAN** tarkoittaa seuraavia asioita:

**San**
* San, Veikselin sivujoki Puolassa
* San, kaupunki Malissa
* San (Ϻ ϻ), vanhimmassa kreikkalaisessa aakkostossa esiintynyt kirjain
* Sanit eli bušmannit, kansa eteläisessä Afrikassa
* San-nimisiä henkilöitä:
** Ko San (s. 1976), eteläkorealainen avaruustutkija
** Choi San (s. 1999), eteläkorealainen laulaja yhtyeestä Ateez

**SAN**
* Suojattu alkuperänimitys, Euroopan unionin standardi tavaramerkkien suojaamiseen.
* Storage area network, arkkitehtuuri tiedostopalvelinten yhdistämiseen
Peredelkino

**Peredelkino** () on datša-alue Moskovan lounaispuolella Moskovan alueen Leninin piirissä, aivan Moskovan rajalla. Alue oli alkujaan Peredeltsin kartano, jonka omisti Leontjevin suku (äidin puolelta Pietari Suuren sukua), myöhemmin ruhtinas Dolgorukov ja Samarinit. Kun kylän läpi rakennettiin rautatie 1800-luvulla, se sai uuden nimen Peredelkino. Vuonna 1934 Maksim Gorki ehdotti, että alue luovutettaisiin Neuvostoliiton kirjailijaliitolle. Muutamassa vuodessa alueelle nousi neuvostokirjailijoille 50 saksalaisten suunnittelemaa puurakennusta.

Peredelkinoon muuttaneita kirjailijoita olivat Boris Pasternak, Kornei Tšukovski, Arseni Tarkovski (jotka on haudattu paikalliselle hautausmaalle), Ilja Ehrenburg, Veniamin Kaverin, Leonid Leonov, Ilja Ilf, Isaak Babel, Vsevolod Ivanov, Nikolai Zabolotski, Boris Pilnjak, Lilja Brik, Konstantin Simonov, Aleksandr Fadejev, ja Mihail Bahtin. Myöhemmin alueelle ovat muuttaneet Jevgeni Jevtusenko, Andrei Voznesenski, Bella Ahmadulina, Robert Roždestvenski ja Zurab Tsereteli. Turkkilainen runoilija Nazim Hikmet asui myös oman maanpakolaisuutensa alkuvuodet Peredelkinossa.

On oletettu että Mihail Bulgakov antoi alueelle pilkkanimen Perelygino, joka hänen romaanissaan *[[Saatana saapuu Moskovaan]]* oli kirjailijayhteisö. Kylä esiintyy myös John le Carrén vakoiluromaanissa *[[Sankari vai vakooja]]*.
 
Tšukovskin ja Pasternakin huvilat julistettiin 1988 muistomerkeiksi ja koko Peredelkinon alue "historialliseksi ja kulttuurialueeksi".  Bulat Okudžavan huvila avattiin 1998 yleisölle museona. Neuvostoliiton romahdettua Peredelkinon ovat vallanneet Venäjän uusrikkaat, ja lähistölle Novo-Peredelkinoon on rakennettu uusia huviloita.

Vuodesta 2005 Peredelkinon huomattavin asuintalo on ollut patriarkka Aleksei II:n virka-asunto, Lukino-huvila, jonka alkujaan rakennutti paroni de Bodé, lähellä 1600-luvulta olevaa Kristuksen kirkastuksen kirkkoa.



## Aiheesta muualla

*Peredelkinon sivusto
Boris Segerståhl

**Boris Carolus Segerståhl** (s. 28. helmikuuta 1940 Helsinki) on Oulun yliopiston emeritusprofessori.  

## Opinnot
Segerståhl valmistui ylioppilaaksi Vasa Svenska Lyceumista 1959. Diplomi-insinöörin tutkinnon hän suoritti Teknillisessä korkeakoulussa 1964 ja väitteli tekniikan tohtoriksi Tampereen teknillisessä korkeakoulussa 1969. 

## Ura
Segerståhl toimi säätötekniikan assistenttina Teknillisessä korkeakoulussa 1965–1968. Tampereen teknillisessä korkeakoulussa hän hoiti säätötekniikan ja sähkömittaustekniikan professuureja 1968–1970 ja Bioteknillisen tutkimuslaitoksen johtajana vuonna 1971. Sen jälkeen hän oli Oulun yliopiston säätö- ja systeemitekniikan professori vuodesta 1972 vuoden 1974 loppuun asti. Vuosina 1975–1995 hän toimi Oulun yliopiston Pohjois-Suomen tutkimuslaitoksen johtajana. 

Virkavapaana Oulun yliopistosta hän toimi 1984–1987 apulaisjohtajana Wienissä sijaitsevassa Sovelletun Systeemianalyysin Kansainvälisessä Instituutissa IIASAssa (*International Institute for Applied Systems Analysis*) ja tutkimusprofessorina 1993–1995. Palattuaan Suomeen 1995 hän aloitti Oulun yliopistoon perustetun Thule-instituutin ensimmäisenä johtajana, kunnes siirtyi eläkkeelle 2003.

Segerståhl on julkaissut noin 150 artikkelia ja kirjaa systeemiteoriasta ja tutkimuksista, joissa on käytetty systeemianalyyttistä lähestymistapaa.

## Lähteet
Adobe RGB

**Adobe RGB** on Adobe Systemsin vuonna 1998 kehittämä väriskaala, joka suunniteltiin parannukseksi sRGB:stä. Adobe RGB käyttää RGB-väriavaruutta ja tarkoitettiin parantamaan muunnosta CMYK-väriavaruudesta, jota tulostimet käyttävät.

Adobe RGB käyttää samaa valkopistettä ja gamma-arvoja kuin sRGB, mutta sen värintoistoala on huomattavasti laajempi, etenkin sinisten ja vihreiden alueella. Adobe RGB kattaa noin 50&nbsp;% Lab-avaruudessa esitettävissä olevista sävyistä.

## Lähteet
Viherkaijat

**Viherkaijat** (*Cyanoramphus*) on kaijojen heimoon kuuluva lintusuku. Englanniksi ja suomessa lemmikkipiireissä niitä kutsutaan yleisesti myös nimellä **kakariki**. Kākāriki tarkoittaa maorin kielellä "pientä (riki) papukaijaa (kākā)".

Kakarikit ovat pieniä tai keskikokoisia, pitkäpyrstöisiä papukaijoja, joiden ylänokassa ei ole lovea ja joilla nilkka on suhteellisen pitkä. Sukupuolet ovat samanvärisiä, koiraat ovat hieman naaraita suurempia. Naarailla ja nuorilla linnuilla on kapea valkoinen siipijuova, joka puuttuu tai on heikko koirailla. Viherkaijat elävät Uudessa-Seelannissa ja muualla Polynesiassa.

Viherkaijoista lemmikkinä pidetään Suomessa ainakin uudenseelanninviherkaijaa ja kruunuviherkaijaa.

## Viherkaijoihin (''Cyanoramphus'') kuuluvia lajeja
* Antipodienviherkaija (*Cyanoramphus unicolor*)
* Chathaminviherkaija (*Cyanoramphus forbesi*)
* Kruunuviherkaija (*Cyanoramphus auriceps*)
* Norfolkinsaarenviherkaija (*Cyanoramphus cookii*)
* Pikkuviherkaija (*Cyanoramphus malherbi*)
* Raiateanviherkaija (*Cyanoramphus ulietanus*)
* Tahitinviherkaija (*Cyanoramphus zealandicus*)
* Uudenkaledonianviherkaija (*Cyanoramphus saisseti*)
* Uudenseelanninviherkaija (*Cyanoramphus novaezelandiae*)

## Lähteet
* Forshaw, Joseph M. & Cooper, William T. 1977: Parrots of the World. - T.F.H. Publications, Inc. New Jersey. 

## Aiheesta muualla
*BirdLife Suomi ry: Maailman lintujen suomenkieliset nimet 3., uudistettu painos (2018)
*ITIS: Cyanoramphus
O. A. F. Lönnbohm

**Oskar Andreas Ferdinand (Antti) Lönnbohm** (kirjailijanimi **O. A. F. Mustonen**; 24. kesäkuuta 1856 Liperi – 17. joulukuuta 1927 Kuopio) oli suomalainen kansakoulujen tarkastaja ja kansanperinteen kerääjä. Hän käytti myös nimimerkkejä *-HM* ja *-hm*.

Lönnbohmin vanhemmat olivat komissiomaanmittari Andreas Lönnbohm (entinen Antti Mustonen, 1824–1890) ja Anna Emilia Kyrenius (1834–1895) ja hänen nuorempia veljiään olivat kirjailijat Kasimir Leino ja Eino Leino. Lönnbohm pääsi ylioppilaaksi Oulun lyseosta 1876 ja opiskeli sitten Helsingin yliopistossa suorittaen 1882 opettajakandidaatin tutkinnon. Lönnbohm teki keräymatkoja Lappiin, Viroon ja Siperiaan. Hän keräsi matkallaan Viroon 1877 huomattavan määrän virolaisia kansanrunoja.

Vuonna 1902 Lönnbohm teki keruumatkan Siperiaan Obin, Jenisein ja Baikalin alueille tuoden mukanaan kasvi-, eläin- ja kivinäytteitä Kuopion kasvimuseota varten. Hänen puolisonsa vuodesta 1895 lähtien oli runoilija Olga Lönnbohm. Tämän kuoltua 1904 Lönnbohm meni 1906 naimisiin Anna Matilda Lempisen kanssa.

Lönnbohm oli Hämeenlinnassa tyttökoulun opettajana, Hämeen Sanomien päätoimittajana 1885–1890 ja sen jälkeen Kuopion kaupungin kansakoulujen tarkastajana 1895–1927. Hän oli mukana perustamassa Kuopion luonnontieteellistä museota ja toimi kasvimuseon hoitajana.

## Teoksia

* *Jääsken, Kirvun ja osittain Rautjärven ja Ruokolahden pitäjien kielimurteesta*. Suomalaisen Kirjallisuuden Seura 1879
* *Suomalais-virolainen sanasto Ahlqvist’in lukemistoa varten*. Wiipurin Kirjallisuuden seura, Helsinki 1882 (nimellä *O. A. F. Mustonen*)
* *[[M. A. Castrén]] suomenmielisenä*, ilmestyi teoksessa *Suomen ylioppilaskunnan albumi Elias Lönnrotin kunniaksi Hänen täyttäessään kahdeksankymmentä vuotta 9.IV.1882*. Helsinki 1882
* *Muistiinpanoja Vatjan kielestä*. Virittäjä I/1883
* *Taikanuotta eli opas taikojen kerääjälle*. Suomalaisen Kirjallisuuden seura 1884, 2. täyd. painos 1894, 3. lisäilty painos 1911, 4. painos 1933, 5. painos 1936 (nimellä *O. A. F. Mustonen*)
* *Tietoja Kajaanin kihlakunnasta ja etenkin Paltamon pitäjäästä*. Hämeen Sanomain osakeyhtiö, Hämeenlinna 1885 (nimellä *O. A. F. Mustonen*)
* *Virolaisia kansanrunoja = Vihukene eesti rahva laulusid*. Suomalaisen Kirjallisuuden seura 1893 (nimellä *O. A. F. Mustonen*)
* *Raudanvalmistus teollisuutena*. Suomen Museo 1894
* *Ruskopilviä : runoja*, kirjoittajat O. A. F. Mustonen ja Anni Lönnbohm; esipuheen kirj. Aino Mustonen; valikoiman laatinut Aarre M. Peltonen. Kuopio 1963

## Kirjallisuutta
* Tellervo Krogerus: *O. A. F. Lönnbohm, mies ja maine*. Suomalaisen Kirjallisuuden Seura 1983. 

## Lähteet
* Suomen kirjailijat-tietokanta 
* Wikiaineisto: Kuka kukin oli 1961
* 
* Kuopion koululaitos 125 vuotta: Henkilökuva O.A.Lönnbohmista 
* Kuopion luonnontieteellinen museo: O. A. F. Lönnbohmin Siperian materiaali 

### Viitteet
Tiger Army

**Tiger Army** on yhdysvaltalainen psychobilly-yhtye, joka perustettiin vuonna 1995 Berkeleyssä, Kalifornian osavaltiossa. Esimerkiksi yhtyeen levyä *Music from Regions Beyond* voisi kuvata enemmän pop-genreä edustavaksi kuin psychobillyä. Aiemmat levyt taas täyttävät selvästi psychobilly-musiikin tunnusmerkit. Yhtyeen viides studioalbumi, *V •••–, julkaistiin vuonna 2016.* 

Yhtye on vieraillut Suomessa useasti, muun muassa vuonna 2008 Vantaan Ankkarock-konsertissa ja samana vuonna Helsingin Tavastia-klubilla.

## Historia

Yhtye soitti ensimmäisen konserttinsa kuuluisalla 924 Gilman street -pitopaikalla Berkeleyssä, Kaliforniassa AFI:n kanssa 29. maaliskuuta 1996. Yhtyeen nimen päättämisen jälkeen yhtye soitti AFI-yhtyeen sekä psychobilly-musiikin uranuurtajan, The Meteorsin kanssa. Näinä aikoina he tekivät levytyssopimuksen Chapter Eleven Records -yhtiön kanssa.

Ensimmäisen kerran Tiger Army soitti studiossa kesällä 1996 äänittääkseen itse otsikoidun vinyl record EP:n, jonka nimeksi tuli myöhemmin ”Temptation EP”. Tämä kiinnitti levy-yhtiö Hellcat Recordsin johtajan Tim Armstrongin huomion.

## Yhtyeen jäsenet

* Nick 13 – laulu, kitara (1995–)
* Geoff Kresge – kontrabasso (1999–2004, 2008–)
* James Meza – rummut, perkussio (2004–)

## Entiset jäsenet

* Joel Day – kontrabasso (1995–1997)
* Adam Carson – rummut, perkussio (1995–2000)
* London May – rummut, perkussio (2000–2002)
* Fred Hell – rummut, perkussio (2002–2004)
* Jeff Roffredo – kontrabasso (2004–2008)

## Diskografia
### Studioalbumit
* 1999: *Tiger Army*
* 2001: *Tiger Army II: Power of Moonlite*
* 2004: *Tiger Army III: Ghost Tigers Rise*
* 2007: *Music from Regions Beyond*
* 2016: *V •••–*
* 2019: *Retrofuture*

### EP:t
* 1997: *Temptation* EP
* 2002: *Early Years* EP
* 2004: *Ghost Tigers* EP
* 2018: *Dark Paradise* EP

### Kokoelmat
* 2007: *2007 Warped Tour Compilation*
Sähköturvallisuus

**Sähköturvallisuus** tarkoittaa sähkön aiheuttaman riskin olemista hyväksyttävällä tasolla. Sähköturvallisuuslain mukaan sähkölaitteet ja -laitteistot on suunniteltava, rakennettava, valmistettava ja korjattava niin sekä niitä on huollettava ja käytettävä käyttötarkoituksensa mukaisesti niin, että niistä ei aiheudu kenenkään hengelle, terveydelle tai omaisuudelle vaaraa. Puutteellinen sähkölaite tai sähköasennus voi aiheuttaa esimerkiksi sähköisku- tai tulipalovaaran.  

Myös sähkömagneettinen yhteensopivuus on osa sähköturvallisuutta: sähköturvallisuuslaki vaatiikin, että sähkölaitteista ja -laitteistoista ei aiheudu sähköisesti tai sähkömagneettisesti kohtuutonta häiriötä eikä niiden toiminta häiriinny helposti sähköisesti tai sähkömagneettisesti. 

## Sähkölaitteiden turvallisuus
Suomessa sähkölaitteiden ennakkotarkastuksesta luovuttiin jo 1994, vaikka Tukesin vuonna 2021 teettämässä kyselyssä 80 % suomalaisista luulee viranomaisen ennakkotarkastavan sähkölaitteita vieläkin. Nykyään tuotteita valvotaan markkinavalvontana pistokokein ja riskiperusteisesti. Euroopan talousalueella myytävien sähkölaitteiden on oltava pienjännitedirektiivin nojalla annettujen tuotestandardien mukaisia ja niihin on kiinnitettävä CE-merkintä.

## Sähkölaitteistojen turvallisuus
Sähköurakointi on Suomessa sallittua vain sähköturvallisuuslain 55 § säädetyin edellytyksin: töitä johtamaan on nimettävä asianmukaisen sähköpätevyystodistuksen omaava henkilö ja itsenäisesti töitä suorittavalla ja valvovalla henkilöllä on oltava lain mukainen ammattitaito. Lisäksi toiminnanharjoittajan käytössä on oltava töiden tekemisen kannalta tarpeelliset työvälineet sekä sähköturvallisuutta koskevat säännökset ja toiminnasta on tehtävä ilmoitus sähköturvallisuusviranomaiselle ennen kuin sähkötöitä koskeva toiminta aloitetaan. Sähkölaitteistolle on aina tehtävä käyttöönottotarkastus ja tarvittaessa myös varmennustarkastus.

## Sähkötyöturvallisuus
Sähkötyöturvallisuus tarkoittaa työturvallisuutta töissä, joissa on sähkön aiheuttama vaara. Suomessa kaikilta sähkötyötä tekeviltä vaaditaan SFS 6002 -sähkötyöturvallisuuskoulutus. Sähkötyö tulee mahdollisuuksien mukaan tehdä jännitteettömänä. Jännitetyöhön tarvitaan erillinen jännitetyökoulutus käytännön harjoitteluineen.

## Valvonta
Sähköturvallisuuden valvonnasta Suomessa vastaa sähköturvallisuusviranomainen eli Turvallisuus- ja kemikaalivirasto (Tukes). Tietyille sähkölaitteistoille vaaditaan myös määräaikaistarkastuksia. Määräaikaistarkastuksen, kuten myös uuden sähkölaitteiston varmennustarkastuksen, suorittaa valtuutettu laitos tai valtuutettu tarkastaja eli arkikielellä sähkötarkastaja.  

## Lähteet

## Aiheesta muualla

* Sähköturvallisuusviranomaisen (Turvallisuus- ja kemikaalivirasto) verkkosivut
* Sähkötarkastusyhdistys SÄTY
* Sähköalan standardointijärjestö SESKO
* Sähköturvallisuuslaki
* Kodin sähköturvallisuusopas  (Tukes)
* Kodin sähköturvallisuuden tarkistuslista (Tukes)
* Sähköturvallisuus  Sähkötekniikan ja energiatehokkuuden edistämiskeskus STEK ry:n sivuilla
Kuvakivi

**Kuvakivi** eli *kirjokivi* on Gotlannille ominainen rautakautinen muinaisjäännös, pystyyn nostettu ja voimakkaasti muotoiltu kalkkikivipaasi, jossa on kuvia. Kuvakivet jaetaan kolmeen ryhmään. Noin ihmisen korkuisissa kansainvaellusajan kuvakivissä (*A-tyyppi*) on abstrakteja kuvioita ja mytologisia kuva-aiheita. Matalissa vendel-ajan kivissä (*B-tyyppi*)  on usein laivan ja linnun kuva. Parhaiten tunnetaan noin ihmisen korkuiset (suurimmillaan yli 3-metriset) viikinkiaikaiset kuvakivet (*C-tyyppi*), joissa on kuvattu erilaisia mytologisia kohtauksia. Osa niistä voidaan tunnistaa Edda-runoissa kuvatusta skandinaavisesta mytologiasta. 

Gotlannin ulkopuolelta tunnetaan vain ani harvoja kuvakiviä. Yksi sellainen on löydetty Latviasta.
Fennia Faneri

**Fennia Faneri Oy** oli suomalainen Lahdessa vuosina 1925–1970 toiminut vanerinvalmistaja.

Fennia Faneri perustettiin 1925, ja yhtiön Niemen kaupunginosassa Vesijärven rannalla sijainnut vaneritehdas aloitti toimintansa elokuussa 1925. Sen toimitusjohtaja ja sittemmin johtokunnan puheenjohtaja oli vuosina 1925–1946 Johan Lindroos. 

Tehtaan tuotanto meni suurelta osin vientiin, josta pääosa kuljetettiin kapearaiteista Loviisan–Vesijärven rautatietä pitkin Loviisaan. Vientimerkkinoiden vaikeudet ja 1928–1929 työntekijöiden 10 kuukautta kestänyt lakko johtivat lopulta siihen, että konkurssin partaalla olleen yhtiön osakkeet siirtyivät vuonna 1934 Lindroosin haltuun. Yhtiön toimitusjohtajaksi tuli vuosiksi 1934–1952 hänen poikansa Torsten Lindroos, joka jatkoi sittemmin johtokunnan puheenjohtajana.

Vaneritehtaan toimintaa tehostettiin nyt niin, että sen tuotanto kolminkertaistui vuoteen 1935 mennessä. Vuonna 1938 Fennia Faneri valmisti 20&nbsp;444 m3 vaneria tuotannon arvon ollessa 42 miljoonaa markkaa ja työntekijöitä oli yrityksessä lähes 800.

Vanerin kysyntä jatkui hyvänä sekä sotavuosina että niiden jälkeen. Fennia Faneri perusti 1951 toisen vaneritehtaan Vammalaan. 1960 hankittiin lahtelainen Pallaksen rullatehdas, ja samoihin aikoihin yhtiö alkoi valmistaa myös rima- ja sälelevyjä. Lindroosin suku myi yrityksen 1963 vuorineuvos August Asko-Avoniukselle. Pallaksen rullatehtaan toiminta päättyi kesällä 1968. Fennia Faneri Oy liitettiin 1970 Asko Yhtymä Oy:hyn ja vuonna 1980 vaneritehtaat myytiin Oy Wilh. Schauman Oy:lle. Myöhemmin Lahden vaneritehdas siirtyi UPM-Kymmene Oy:lle yritysjärjestelyjen kautta. Vammalan vaneritehdas on ollut vuodesta 1986 Visuvesi Oy:n omistuksessa.  Viimeisinä tuotantovuosina vanerista valmistettiin tuulivoimaloiden siipiäkin, mutta vaneri oli liian kallis siipirakenne. UPM lopetti vanerin tuotannon monien muutosten jälkeen 2010 ja sen jälkeen tuotannosta tyhjäksi jääneet rakennukset on purettu; niiden paikalle on kaavailtu kerrostaloja.

## Lähteet
* Kuka, mitä, Lahti: Lautaa, vaneria, selluloosaa ja rullia
* Kuka, mitä, Lahti: Lahden puunjalostusteollisuus sotien jälkeen

### Viitteet
Jean-Baptiste Audebert

**Jean-Baptiste Audebert** (1759 Rochefort – joulukuu 1800 Pariisi) oli ranskalainen lintutieteilijä ja taiteilija.

Audebert opiskeli maalausta ja piirustusta Pariisissa ja saavutti suuren taidon miniatyyrimaalarina. Guillaume-Antoine Olivier palkkasi hänet kuvittamaan teoksensa *Histoire des colportes* kuvatauluja, mistä Audebert sai intohimon luonnonhistoriaan. Vuonna 1800 ilmestyi hänen ensimmäinen teoksensa, *Histoire naturelle des singes*, joka käsitti 62 foliotaulua, jotka hän oli itse piirtänyt ja kaivertanut. Taulujen väritys oli epätavallisen kauniisti tehty ja menetelmä oli hänen itsensä kehittämä.

Audebertin kuollessa häneltä jäi täydellinen aineisto toista teosta, *Histoire des colibris, oiseaux-mouches, jacamars et promerops*, varten. Teos julkaistiin postuumisti vuonna 1802 ja siitä 200 kopiota painettiin folioille, 100 suurille arkeille ja 15:n kopion teksti oli kullattu. Teoksen tekstin oli laatinut hänen ystävänsä Louis Jean Pierre Vieillot. Myös toinen teos julkaistiin postuumisti, *L'Histoire des grimpereaux et des oiseaux de paradis*. Nämä teokset julkaistiin myös yhdessä kaksiosaisessa teoksessa *Oiseaux dorés, ou à reflets métalliques* (1802).

Audebert myös nimesi kolibreja, ainakin viherhohtokolibrin (*Anthracothorax viridis*) yhdessä Vieillotin kanssa.
Ashes to Ashes (televisiosarja)

**Ashes to Ashes** on brittiläinen televisiosarja, joka on spin-off televisiosarjasta *[[Life on Mars]]*. Ensimmäinen jakso lähetettiin Britanniassa 7. helmikuuta 2008. Sarjan nimi tulee David Bowien kappaleesta ”Ashes to Ashes”. Sarjan kolmas ja viimeinen tuotantokausi esitettiin Britanniassa kevään 2010 aikana.

## Juoni

Alex Drake (Keeley Hawes) on nuori poliisin psykologi, joka tutkii rikosylikomisario Sam Tylerin itsemurhaa vuonna 2008. Drakea ammutaan panttivankitilanteessa ja hän joutuu vuoteen 1981. Drake epäilee, että kaikki mitä tapahtuu on vain hallusinaatiota, mutta äkkiä hän tajuaa kyseessä olevan jotakin muuta. Hän joutuu poliisiyksikköön rikosylikomisario Gene Huntin alaisuuteen. Alex yrittää päästä takaisin tyttärensä luo vuoteen 2008, ja samalla selvittää miten on päätynyt maailmaan, jossa Sam Tyler eli vuosia.

## Aiheesta muualla

* 
* 
*
Les Septvallons

**Les Septvallons** on kunta Pohjois-Ranskassa Aisnen departementissa Hauts-de-Francen alueella.

## Historia
Kunta muodostettiin 1. tammikuuta 2016 kun seitsemän kuntaa, Glennes, Longueval-Barbonval, Merval, Perles, Révillon, Vauxcéré ja Villers-en-Prayères yhdistyivät.

## Lähteet

## Aiheesta muualla
Adolphe Delattre

**Pierre Adolphe Delattre** (tai **De Lattre**) (12. helmikuuta 1805 – 3. tammikuuta 1854) oli ranskalainen lintutieteilijä.

Vuosien 1831 ja 1851 välillä Delattre teki useita matkoja Amerikkaan. Hän tutki ja keräsi etenkin kolibreja. Hän kuvaili ja nimesi useita uusia kolibrilajeja, joko yksin tai yhdessä Jules Bourcier in kanssa.

Hänen kunniakseen on nimetty helmisolmiokolibri (*Lophornis delattrei*).
Hui Shi

**Hui Shi** (惠施 pinyin: Huì Shī, Wade-Giles: Hui Shih) eli Huizi (惠子 pinyin: Huìzǐ, Wade-Giles: Hui-tzu; "mestari Hui") oli 300-luvulla taistelevien läänitysvaltioiden aikaan elänyt kiinalainen filosofi. Hän edusti "Nimien koulukuntaa", jonka edustajia voidaan kutsua sofisteiksi tai dialektikoiksi.

Hui Shi on tunnettu kymmenestä ajan ja tilan suhteellisuutta koskevasta paradoksista, esimerkiksi: "Lähdin Yueen (Yuen valtio Etelä-Kiinassa) tänään ja saavuin perille eilen". Yksikään Hui Shin filosofisista kirjoituksista ei ole säilynyt meidän päiviimme, mutta niihin viitataan useissa kiinalaisissa klassisissa teoksissa kuten *[[Zhanguo ce]]*, *[[Lushi chunqiu]]*, *[[Han Feizi (book)|Han Feizi]]*, *[[Xunzi (kirja)|Xunzi]]* ja *[[Zhuangzi (kirja)|Zhuangzi]]*. Peräti yhdeksässä *Zhuangzin* luvussa mainitaan Hui Shi, joka esitetään Zhuangzin ystävänä ja kilpailijana. Hui ja Zhuang väittelivät mielellään filosofisista kysymyksistä. Daolaisen perimätiedon mukaan he olivat kilpailevat ystävykset Huizin kuolemaan asti.

## Aiheesta muualla
*Hui Shin elämä englanniksi, Stanford Encyclopedia of Philosophy
* Watson, Burton, tr. 1968. The Complete Works of Chuang Tzu. New York: Columbia University Press.
* Kou Pao-koh. Deux sophistes chinois:Houei Che et Kong -souen Long.Paris,1953.
* Moritz R. Hui Shi und die Entwicklung des philosophischen Denkens im alten China.Berlin, 1973.
* Solomon B.S.The assumptions of Hui Shih //Monumenta Serica,1969,vol.28.P.1-40.
* Lucas Thierry. Hui Shih and Kung Sun Lung: an approach from contemporary logic // Journal of Chinese Philosophy 20: 211-255 (1993).
* Крушинский А.А. Имена и реалии в древнекитайской логике и методологии (Обзор) // Современные историко-научные исследования:наука в традиционном Китае.Реферативный сборник. М., 1987.
* Кобзев А.И."Странное учение" Хуэй Ши //VIII Всероссийская конференция "Философия Восточно-Азиатского региона и современная цивилизация". М.,2002.С.16-20.
* Дёмин Р.Н. Собрание "задач" Ричарда Софиста как контекст для "парадоксов" древнекитайской школы имен //Вестник РХГА № 6,СПб.,2005.С.217-221.
* Дёмин Р.Н.Рассуждение Диодора Кроноса о движении и "парадокс" Хуэй Ши о прибытии в царство Юэ //Философская компаративистика как видение мира.СПб.,2007.С.43-51.
Linji

**Linji Yixuan** (臨済義玄 pinyin: Línjì Yìxuán; Wade-Giles: Lin-chi I-hsüan; japani: Rinzai Gigen; k. 866) oli kiinalaisen chán-buddhismin *Linjin koulukunnan* perustaja, joka eli Tang-dynastian aikana. Linji syntyi Caozhoussa (nykyinen Heze), Shandongin maakunnassa.  Hänen perheensä nimi oli Xing (邢).

Linji lähti kotoaan nuorena ja opiskeli buddhalaisuutta useissa paikoissa.  Yksi Linjin opettajista oli chán-mestari Huangbo Xiyun (黃蘗希運 pinyin: Huángbò Xīyùn; Wade-Giles: Huang-Po Hsi-Yun).  *Linjin muistiinpanojen* mukaan Linji saavutti valaistuksen keskustellessaan erakkomunkki Dayun (大愚 Dàyú) kanssa Huangbon opetuksista.  Valaistumisen saavutettuaan hän palasi Huangbon luo jatkamaan opiskeluaan.

Vuonna 851 Linji siirtyi Linjin temppeliin Hebeissä.  Hän otti itselleen temppelin nimen ja sen mukaan nimettiin myös hänen perustamansa chán-buddhismin koulukunta.  Linjin koulukunnasta tuli lopulta menestynein ja levinnein "chánin viidestä talosta".

## Aiheesta muualla
*臨濟録 ''Linjilu'' (Linjin muistiinpanot)  The Chinese Buddhist Electronic Text Association
Adam Campbell

**Adam Campbell** (alun perin **Adam Jones**; s. 7. marraskuuta 1980 Bath, Iso-Britannia) on englantilainen näyttelijä. Hän on näytellyt muun muassa elokuvisa *[[Date Movie]]* (2006) ja *[[Epic Movie]]* (2007). Hän on näytellyt myös televisiosarjassa *[[Harper’s Island]]* (2009).

## Elämä ja ura
Campbell kävi Beechen Cliffin koulun, jossa hän kuului Drama Clubiin, liittyi *[[Musical Youth Theatre Company]]yn* ja esiintyi paikallisessa *[[Theatre Royal (Bath)|Theatre Royalissa]]*. Saatuaan tutkintonsa University of Exeteristä, jossa hän jakoi huoneensa Idols-voittaja Will Youngin kanssa, hän kouluttautui Royal Academy of Dramatic Artissa vuosina 2001–2004. Valmistuttuaan Campbell muutti Yhdysvaltoihin tavoittelemaan parempia rooleja.

Campbell sai roolin tilannekomediassa *[[Commando Nanny]]ssa*, joka oli tarkoitus esittää vuonna 2004. Myöhemmin hän esiintyi pääosassa Alyson Hanniganin kanssa parodiassa *[[Date Movie]]*, joka tuli teattereihin 2006 . Hän esiintyi pääosassa myös elokuvassa *[[You Are Here]]*, jonka ensi-ilta oli vuonna 2007. hän näytteli pääosaa, Peter Pervertskiä *[[Epic Movie]]ssa* ja elokuvassa Harper's Island* Cal Vandeusenia.

Campbell avioitui näyttelijä [[Jayma Mays]]in kanssa vuonna 2007 *Epic Movieta'' tehdessään. Pari tapasi ensimmäistä kertaa elokuvan lavasteissa.

## Filmografia

## Aiheesta muualla

*
Murat

**Murat** voi tarkoittaa seuraavia: 

## Henkilöitä

### Etunimi
* Murat Ahsen-Böre (1919–1968), suomalainen tataaritaustainen jääkiekkoilija
* Murat Boz (s. 1980), turkkilainen laulaja
* Murat Kardanov (s. 1971), venäläinen painija
* Murat Sabuncu (s. 1971), turkkilainen päätoimittaja
* Murat Shehu (1897-1978), albanialainen säveltäjä
* Murat Tek, oik. *Melih Cevdet Anday* (1915–2002), turkkilainen kirjailija, toimittaja, kirjastonhoitaja ja opettaja
* Murat Zjazikov (s. 1957), Ingušian presidentti 2002–2008
* Murat Önal (s. 1987), turkkilais-alankomaalainen jalkapalloilija

### Sukunimi
*Hadži Murat (n. 1800-1852), dagestanilainen vapaustaistelija
*Jean-Louis Murat (oik. *Jean-Luis Bergheaud*, s. 1952), ranskalainen laulaja
*Joachim Murat (1785-1815), Ranskan marsalkka, Napolin ja Sisilian kuningas 1808-1815
*Julio Murat (s. 1961), turkkilainen katolinen piispa
*Kapllan Murat (s. 1962), belgialainen rikollinen
*Nasreddin Murat-Khan (1904–1970), pakistanilainen arkkitehti
*Özkan Murat (s. 1957), turkkilainen poliitikko

### Hallitsijoita
* Murad I, Osmanien valtakunnan sulttaani 1359–1389
* Murad II, Osmanien valtakunnan sulttaani 1421–1444 ja 1446–1451
* Murat III, Osmanien valtakunnan sulttaani 1574–1595
* Murat IV, Osmanien valtakunnan sulttaani 1623–1640
* Murat V, Osmanien valtakunnan sulttaani 1876

## Paikannimi

*Murat, Eufratin sivujoki Turkissa
*Murat, kunta Allierin departementissa Ranskassa
*Murat, kunta Cantalin departementissa Ranskassa
*Murat-le-Quaire, kunta Puy-de-Dômen departementissa Ranskassa
*Murat-sur-Vèbre, kunta Tarnin departementissa Ranskassa
Murat (Allier)

**Murat** on kunta Allier'n departementissa Ranskassa. Vuonna 2013 siellä oli arviolta 290 asukasta. Kunnan pinta-ala on 20,07 neliökilometriä. 

## Lähteet

## Aiheesta muualla
Murat (Cantal)

**Murat** on kunta Cantalin departementissa Ranskassa. Vuonna 2013 siellä oli arviolta 1&nbsp;893 asukasta. Kunnan pinta-ala on 6,47 neliökilometriä. 

## Lähteet

## Aiheesta muualla
Filmidosimetri

**Filmidosimetri** on ydinlaitoksissa, sädehoitolaitoksissa ja röntgenosastoilla käytetty yksinkertainen dosimetri eli henkilökunnan saaman ionisoivan säteilyannoksen seurantalaite.

Laite on yksinkertaisesti neulalla tai nipistimellä virka-asun rintataskuun kiinnitettävä muovikotelo, joka sisältää palasen mustavalkoista filmiä. Filmissä on eri herkkyisiä säteilyherkkiä alueita, jotka on sijoitettu numeroidun mitta-asteikon muotoon. Filmit vaihdetaan ja kehitetään määräajoin. Säteily vaikuttaa valottavasti filmiin, ja kehitetyn filmin asteikosta nähdään kuinka paljon kyseinen henkilö on saanut säteilyä: filmi on tummunut kyseiseen asteikkolukuun asti. 

Ydinvoimaa hyödyntävissä laitoksissa, kuten voimaloissa tai ydinkäyttöisissä laivoissa, dosimetrit vaihdetaan kerran viikossa. 

Vastaavia dosimetrejä käytetään myös sädehoitoa antavissa laitoksissa. Näissä dosimetrejä on eri laatuisia: suurienergiaista säteilyä tuottavissa paikoissa kuten gammakamera- tai kobolttikanuuna-pisteissä käytetään erityisesti niihin suunniteltuja dosimetrejä. Samoin säteileviä potilaita, esimerkiksi radiojodia saaneita, käsittelevällä henkilökunnalla on omat dosimetrinsä, joissa on erityinen säteilylle herkkä näyttöosa: se muuttaa väriään kun säteilyannos ylittää määrätyn rajan.   

Filmidosimetrin tilalle on tullut elektroninen DIS-dosimetri (direct ion storage), jonka toimintaperiaate perustuu ionisaationkammioon, josta säteilyn synnyttämät varaukset kerätään puolijohteen avulla.    

## Lähteet
IFK Willmanstrand

**IFK Willmanstrand** (**WIFK**) on vuonna 1998 perustettu (rekisteröity 1999) lappeenrantalainen futsal- ja jalkapalloseura.

WIFK pelasi Suomen futsalin pääsarjassa Futsal-liigassa neljä kautta vuosina 1998–2002, ja saavutti mestaruuden kaudella 1999–2000. Tuolloin se sijoittui alkusarjassa etelälohkon ensimmäiseksi 30 pisteellä. Helsingissä pelatussa lopputurnauksessa se voitti ensin välierässä GBK:n 10–1 ja sitten loppuottelussa FTK:n 3–1. Mestarijoukkueessa pelasivat Timo Tarhila, Janne Parkkonen, Tuomo Heikkilä, Mikko Hyyrynen, Rauno Valtonen, Juri Fräntilä, Hannu Valtonen, Jere Pirhonen, Janne Lajunen, Tommi Visto, Timo Paasolainen ja Harri Spets, joista useimmat ovat tunnettuja muista eteläkarjalaisista jalkapallojoukkueista eri sarjatasoilta.

Viimeisellä liigakaudellaan 2001–2002 WIFK ylsi myös jatkopeleihin, mutta kauden jälkeen seura päätti luopua paikastaan. Sittemmin WIFK on keskittynyt futsalin ja jalkapallon KKI-kilpailuihin. Se on voittanut futsalin KKI-mestaruuden KKI-35-sarjassa kaudella 2004–2005 ja KKI-40-sarjassa kaudella 2006–2007. WIFK:lla on joukkue myös futsalin Kakkosen Kaakkois-Suomen lohkossa. Joukkue voitti lohkonsa kaudella 2006–2007, mutta ei osallistunut vapaaehtoisiin Ykkösen karsintoihin.

Jalkapallossa WIFK on sijoittunut parhaimmillaan KKI-35-sarjan SM-lopputurnauksessa kolmanneksi kaudella 2005 ja toiseksi kaudella 2006. WIFK on osallistunut myös jalkapallon Suomen cupiin. Kaudella 2005 se pääsi parhaana KKI-joukkueena Helsingin Finnair Stadiumilla pelattuun cupin fair play -finaaliin, jossa se voitti HIFK:n maalein 2–1.

WIFK voitti 19.8.2018 Oulussa jalkapallon Suomen mestaruuden KKI-50 sarjassa.

## Lähteet
Murat-le-Quaire

**Murat-le-Quaire** on kunta Puy-de-Dômen departementissa Ranskassa. Vuonna 2013 siellä oli arviolta 480 asukasta. Kunnan pinta-ala on 11,64 neliökilometriä. 

## Lähteet

## Aiheesta muualla
Linnunpesä

**Linnunpesä** on paikka, johon lintu munii ja jossa se kasvattaa poikasensa.

Lintu rakentaa pesänsä paikkaan, jossa se on suojassa pedoilta. Siksi eristyneillä saarilla ja vaikeakulkuisilla kalliojyrkänteillä on suuria pesimäyhdyskuntia. Monet trooppiset lintulajit pesivät lähellä aggressiivisten ampiaisten tai muurahaisten pesiä. Jotkin linnut pesivät lähelle äkäisen pöllön pesää.

Pesä tarjoaa linnun munille suojaa ja poikasille lämpöä, sillä niillä ei syntyessään ole höyheniä. Pesän lämpöeristeinä toimivat höyhenet ja karvat.

Lintulajit tekevät hyvin erilaisia pesiä. Esimerkiksi keijutiiran pesänä toimii pelkkä syvennys oksalla. Keisaripingviini ei rakenna pesää lainkaan, vaan koiras hautoo munaa jalkojensa päällä. Sarvinokkanaaras taas muuraa puunkolossa sijaitsevan pesänsä miltei umpeen sisäpuolelta ja viettää siellä koko pesinnän ajan hautomassa ja kasvattamassa poikasia. Jotkin lintupariskunnat saattavat rakentaa pesää neljän kuukauden ajan. Isojen petolintujen ja haikaroiden pesät ovat monivuotisia ja kasvavat mahtaviksi risulinnoiksi.

Eri lajit tekevät pesänsä eri menetelmin, esimerkiksi kaivertamalla puuhun tai hiekkatörmään, pinoamalla oksista, muuraamalla tai kutomalla. Yleisimpiä pesien rakennusmateriaaleja ovat oksat, kuivat heinät ja muut kasvimateriaalit. Hyönteisten tuottamalla seitillä sidotaan joskus muita materiaaleja yhteen. Viisi prosenttia lintulajeista käyttää yhtenä pesämateriaalinaan savea ja jotkin harvat pelkästään sitä. Pesän muuraamisessa jotkin linnut, kuten tervapääskyt, käyttävät myös omaa sylkeään. Koiras ja naaras osallistuvat yleensä kumpikin pesän rakentamiseen, mutta joillakin lajeilla toinen tekee pesän yksin. Pesänrakentaminen on joillekin lajeille huomattava rasitus: esimerkiksi kyläkutojakoiras saattaa lentää yli 300 kilometriä rakennusmateriaalia etsiessään.

## Katso myös
* Linnunpönttö

## Lähteet
* 
### Viitteet

## Aiheesta muualla
Kupo

**Kupo** on isohko kimppu riihessä puituja suoria olkia, jotka on vyötetty oljista punotulla siteellä. Rukiin oljista tehty kupo oli sylillinen kimppu. Itä-Suomessa 16–18 tällaista sitomaa oli yksi olkimitta eli parmas. Savossa laskettiin parmaaseen menevän 12 kupoa. Myös päreet voitiin sitoa kuvoiksi. Kupo oli mittayksikkönä esimerkiksi mitattaessa nimismiehenveron suorittamiseen tarvittavia olkia.

## Lähteet
FK Ahmat Groznyi

**FK Ahmat Groznyi** (Aikaisemmin *[[Ahmat Kadyrov|A. A. Kadyrovin]] jalkapalloseura "Terek" Groznyi*), on jalkapalloseura Tšetšenian pääkaupungista Groznyista. Joukkue pelaa Venäjän Valioliigassa, jonne se nousi vuonna 2008. Vuonna 2011 seuran kotikentäksi vaihtui runsaan 30&nbsp;000 katsojan Ahmat Arena -yleisurheilustadionin nurmi.

## Historia
Seura perustettiin vuonna 1946 nimellä *Dinamo*. Vuosina 1948–1958 nimenä oli *Neftjanik*. Nimitys Terek tulee samannimisestä joesta. Vuonna 2004 murhatun Tšetšenian presidentin ja seuran puheenjohtajan Ahmat Kadyrovin nimi liitettiin  viralliseen nimeen vuonna 2006. Hänen jälkeensä seuran puheenjohtajana on toiminut poikansa, Tšetšenian presidentti Ramzan Kadyrov. Tšetšenian sotien takia seura ei ollut toiminnassa vuosina 1995–2000. Vuonna 2001 toiminta elvytettiin, mutta Terek pelasi kotiottelunsa pääasiassa Pjatigorskissa, Stavropolin aluepiirissä. Uusi kunnostettu Groznyin stadion avattiin maaliskuussa 2008.

Vuonna 2004 tuolloin vielä toiseksi korkeimmalla sarjatasolla pelannut Terek voitti Venäjän Cupin kukistettuaan loppuottelussa samaralaisen Krylja Sovetovin ja pääsi näin UEFA Cupin karsintoihin, missä se raivasi tieltään puolalaisen Lech Poznańin, mutta putos sveitsiläiselle Baselille. Joukkue nousi myös kauden päätteeksi pääsarjaan, mistä se kuitenkin putosi heti ensimmäisen kauden päätteeksi. Kaudella 2007 se sijoittui toiseksi korkeimmalla sarjatasolla 1. liigassa kakkoseksi ja nousi uudelleen valioliigaan.

### Menestys kausittain Venäjän itsenäisyyden aikana

## Lähteet

## Aiheesta muualla
* Virallinen sivu (fc-terek.ru)
* Ahmat Arenan sivusto   (ahmat-arena.ru)
Futsalin naisten SM-lopputurnaus

**Naisten SM-lopputurnaus** oli Suomen Palloliiton alainen futsalkilpailu, jossa ratkaistiin lajin naisten Suomen mestaruus.

Turnaus pelattiin seitsemän kertaa vuosina 1997–2005. Vuosina 2006–2008 naisten Futsal Cupin voittaja nimettiin samalla Suomen-mestariksi. Vuodesta 2009 lähtien pelattiin jälleen erillinen turnaus, johon ottivat osaa Suomen Palloliiton piirien parhaat joukkueet. 

Kaudella 2011–2012 käynnistettiin uusi Naisten Futsal-liiga.

## Mitalitaulukko
 

## Lähteet
Roman Rusinov

**Roman Aleksandrovitš Rusinov** (; 21. lokakuuta 1981 Moskova) on venäläinen kilpa-autoilija. Hän toimi vuonna 2006 Midland F1 Racing Formula 1 -tallin testikuljettajana.

Nykyään Rusinov kilpailee FIA World Endurance Championship -kestävyyssarjassa LMP2-luokassa. Hän osallistunut urallaan kuudesti Le Mansin 24 tunnin ajoon.

## Aiheesta muualla
* Roman Rusinovin kotisivu
Murat-sur-Vèbre

**Murat-sur-Vèbre** on kunta Tarnin departementissa Ranskassa. Vuonna 2013 siellä oli arviolta 825 asukasta. Kunnan pinta-ala on 93,87 neliökilometriä. 

## Lähteet

## Aiheesta muualla
Kittilän lukio

**Kittilän lukio** on Kittilän kunnassa sijaitseva lukio. Kittilän lukiorakennuksessa opiskelee myös alakoululaisia ensimmäisessä kerroksessa ja yläkoululaisia ensimmäisessä, toisessa ja kolmannessa kerroksessa. Lukion rehtori Eeva Viinamäki-Mäkinen, joka oli myös Kittilän yläasteen rehtori, jäi eläkkeelle vuonna 2015. Ensimmäiset ylioppilaat saivat lakkinsa Kittilän lukiossa vuonna 1950.

Kittilän lukion edeltäjä yksityinen oppikoulu, Kittilän yhteiskoulu, perustettiin 1928. Koulu sai ylioppilastutkinto-oikeuden 3. tammikuuta 1950. Vuonna 1951 yhteiskoulun toiminta kunnallistettiin ja koulu jatkoi toimintaa Kittilän keskikouluna. Lukio erotettiin keskikoulusta 1972.

## Lähteet